Wes-Transvaal: Militêre brandpunt van die Anglo-Boereoorlog, 1899-1902 – Kraal Uitgewers
Aandag alle versamelaars van die Erwe van ons vaad’re-reeks.
Onthou om jou unieke versamelaarsnommer by jou bestelling te voeg.
ISBN: 978-0-9947159-2-0 Kategorieë: Andries Raath, Geskiedenis, Nie-fiksie, Oorlogsgeskiedenis, Pieter de Jager Tags: ABO, Anglo-Boereoorlog, Boereoorlog, Danie Theron, De la Rey, Erwe reeks, geskiedenis, Jan Celliers, Jan Kemp, Kimberley, Kraaipan, krygsgeskiedenis, Mafeking, Magersfontein, Modderrivier, Ou Hartjie de Villiers, Paardeberg, Pieter de Jager, Raath, Stellaland-Rebelle, Swart Sarel du Toit, Wes-Transvaal
Deur De Jager se werk word die leser so te sê ’n ooggetuie van die veldslae van 1899 en 1900, onder meer by Modderrivier, Magersfontein en Paardeberg, en word later meegesleur deur die vindingryke guerrillaoorlogvoering wat die res van die oorlog gekenmerk het. Die beleërings van Mafeking en Kimberley, die dood van Danie Theron, die rol van hensoppers en joiners, opspraakwekkende teregstellings, planne vir die inval in die Kaapkolonie en die uiteindelike vredesonderhandelinge van 1902 is enkele van die sake wat in diepte in Wes-Transvaal: Militêre brandpunt van die Anglo-Boereoorlog ondersoek word.
Wes-Transvaal: Militêre brandpunt van die Anglo-Boereoorlog bevat meer as 120 keurig geredigeerde foto’s (waarvan sommige nog nooit voorheen gepubliseer is nie) en sluit waardevolle nuwe besonderhede oor die oorlog in wat uit talle ongepubliseerde manuskripte en klankopnames opgediep is.
Die erwe van ons vaad’re-reeks
Wes-Transvaal: Militêre brandpunt van die Anglo-Boereoorlog, 1899-1902 is die sewende en laaste boek in Kraal Uitgewers se gewilde Die erwe van ons Vaad’re-reeks. Vorige titels sluit in: Die Afrikanerrebellie, 1914-1915; Onthou! Kronieke van vroue- en kinderlyding, 1899-1902; Bannelinge in die vreemde; De la Rey: ’n Stryd vir vryheid; ’n Bittereinde vrede; en Smarte van die oorlog. Die reeks was onder redaksie van die historikus A.W.G. Raath van die Universiteit van die Vrystaat. Raath is bekend as skrywer, medeouteur en redakteur van verskeie publikasies oor die Anglo-Boereoorlog, insluitend The British concentration camps of the Anglo-Boer War, 1899-1902: Reports on the camps (War Museum); Onthou! Kronieke van vroue- en kinderlyding, 1899-1902 (Kraal Uitgewers); en Nicolaas van Rensburg: Die siener (Protea Boekhuis).
Pieter Jacobus de Jager is in 1937 op die plaas Driekuil, in die Ottosdal-distrik gebore. Ná sy skoolloopbaan behaal hy ’n graad in staatsleer en geskiedenis aan Potchefstroom Universiteit (die huidige Noordwes Universiteit). Hoewel hy tot 2009 voltyds op die familieplaas geboer het, het sy passie vir die Wes-Transvaalse geskiedenis steeds sentraal gestaan en het daar reeds vyf publikasies oor Ottosdal en Wes-Transvaal in die algemeen oor die afgelope aantal jare uit sy pen verskyn. Die bekendste hiervan is sy boek Die Korannafonteiners: Stories oor Ottosdal en sy mense wat in 2008 by Protea Boekhuis gepubliseer is. Wes-Transvaal: Militêre brandpunt van die Anglo-Boereoorlog, 1899-1902 is die resultaat van meer as 30 jaar se navorsing en vorm die hoogtepunt van De Jager se historiese skryfwerk.
Spesifikasies: Hardeband, volkleur, portret, 305 x 245 mm, 224 bladsye
Skrywer: Pieter de Jager
Redakteur: Andries Raath
Genre: Nie-fiksie / Geskiedenis